KONTRAKT

uzavretý medzi 
Ministerstvom školstva Slovenskej republiky
a
Ústavom informácií a prognóz školstva

  Číslo u zadávateľa:
  Číslo u riešiteľa: 1/2010

Kontrakt nie je zmluvou v zmysle právneho úkonu, ale plánovacím a organizačným aktom vymedzujúcim organizačné, obsahové, finančné a iné vzťahy medzi ústredným orgánom štátnej správy a ústredne riadenou organizáciou.
I.
Účastníci kontraktu
Zadávateľ:	Ministerstvo školstva SR
ako ústredný orgán štátnej správy podľa zákona NR SR
č. 575/2001 Z.z. o organizácii činnosti vlády a organizácii ústrednej štátnej správy	
Sídlo:	Stromová 1, 813 30 Bratislava	
Štatutárny zástupca:	Prof. Ing. Ján Mikolaj, CSc.,podpredseda vlády a minister školstva	
Bankové spojenie:	Štátna pokladnica	
Číslo účtu:	7000065236/8180	
IČO:	000164381	
(ďalej len zadávateľ)		
	                          a	
Riešiteľ:	Ústav informácií a prognóz školstva (ďalej len „ÚIPŠ“)	
Sídlo:	Staré grunty 52, 842 44 Bratislava	
Štatutárny zástupca:	Ing. Miroslav Korman,  generálny riaditeľ	
Bankové spojenie:	Štátna pokladnica	
Číslo účtu:	7000073244/8180	
IČO:	00039691	
(ďalej len riešiteľ)		
II.
Trvanie kontraktu
Kontrakt sa uzatvára na obdobie od 1. januára 2010 do 31. decembra 2010.

III.
Práva a povinnosti zúčastnených strán
1.	zadávateľ sa zaväzuje:
a)	zabezpečiť financovanie predmetu činnosti uvedeného v článku IV. tohto kontraktu,
b)	metodicky riadiť a usmerňovať činnosť v oblasti informatizácie rezortu,
c)	v prípade potreby poskytnúť odbornú pomoc, informácie a štatistické údaje, ktorými disponuje zadávateľ na riešenie úloh,
d)	včas informovať riešiteľa o zmenách v zadaní úloh.
2.	zadávateľ má právo:
a)	vykonávať priebežné kontroly plnenia úloh dohodnutých týmto kontraktom,
b)	zúčastňovať sa priebežného hodnotenia plnenia úloh prostredníctvom svojho zástupcu,
c)	nominovať svojho zástupcu do projektových tímov.
3.	riešiteľ sa zaväzuje:
a)	riadne a v požadovanej kvalite a podľa termínov stanovených Plánom práce ÚIPŠ na rok 2010 odovzdať výstupy riešených úloh,
b)	dodržať celoročný rozpočet dohodnutý kontraktom a neprekročiť náklady stanovené na riešenie jednotlivých úloh,
c)	včas informovať zadávateľa o problémoch, ktoré sa vyskytli v priebehu plnenia úloh,
d)	vypracovať hodnotenie realizovaných projektov.
4.	riešiteľ má právo:
a)	získať od zadávateľa všetky údaje potrebné na riešenie alebo overenie výsledkov riešenia jednotlivých úloh, ktorými disponuje, 
b)	požadovať od zadávateľa, aby na prezentáciu a realizáciu získaných výsledkov vytvoril v rámci možností vyplývajúcich z výšky rozpočtových finančných prostriedkov primerané podmienky.

IV.
Predmet činnosti
1.	Predmet činnosti riešiteľa na dobu trvania kontraktu vychádza zo Štatútu ÚIPŠ  zo dňa 28.12.2007a v znení jeho dodatkov, v nasledovných oblastiach:
a)	zabezpečenie metodickej a koordinačnej činnosti v súvislosti s tvorbou informácií v rezorte,
b)	návrh a realizácia projekčných riešení pre tvorbu a zber informácií v centrálnych bázach dát,
c)	prevádzkovanie centrálnych báz dát, z ktorých spracováva informácie pre podporu riadenia,
d)	zabezpečenie spracovania povinných periodických výstupov za rezort,
e)	poskytovanie informácií zahraničným informačným centrám za účelom vyhodnocovania a porovnávania výsledkov v SR s ostatnými štátmi,
f)	vypracovávanie analýz a prognóz globálneho vývoja školstva, vzdelanosti a výchovno -vzdelávacej sústavy,
g)	analýza a vypracovávanie návrhov koncepcií výchovy a vzdelávania na jednotlivých úrovniach výchovno-vzdelávacej sústavy, vrátane podmienok jej finančného zabezpečenia,
h)	spracovávanie analýz, výskumu, prieskumu a zabezpečenie monitoringu v oblasti prevencie drogových závislostí v rezorte školstva a v oblasti celoživotného vzdelávania,
i)	zabezpečenie výskumu a vývoja názorov mládeže na aktuálne sociálno-politické otázky, hodnotovú orientáciu detí a mládeže, otázky voľného času, záškoláctva a aktivít v oblasti mládeže a športu,
j)	zabezpečenie informatizácie škôl podporovaných projektom INFOVEK, technické zabezpečenie maturity on line,
k)	zaškoľovanie zamestnancov informačných systémov v rezorte, vzdelávanie pedagogických a nepedagogických zamestnancov v oblasti IKT,
l)	zabezpečenie činností realizovanými školskými výpočtovými strediskami, ktoré sú súčasťou ÚIPŠ, 
m)	zabezpečenie poskytovania štipendií žiakom stredných škôl a špeciálnych škôl,
n)	spracovávanie, uchovávanie a poskytovanie informácií a dokumentov zo zbierkových fondov, zameraných na dejiny školstva a pedagogiky na Slovensku,
o)	realizácia projektov v rámci štrukturálnych fondov EÚ, 
p)	realizácia projektu „Rezortný informačný systém pre oblasť regionálneho školstva“,
q)	zabezpečenie prevádzky Dátového centra.

2.	Účastníci kontraktu sa dohodli na zabezpečení úloh uvedených v čl. IV. tohto kontraktu.

Rozpis výdavkov potrebných na zabezpečenie úloh je vo výške: 10 291 468 €, v tom:
610	-	Mzdy, platy, služobné príjmy a OOV	1 174 534 €	
620	-	Poistné a príspevok do poisťovní	410 499 €	
630	-	Tovary a  služby	5 117 177 €	
640	-	Bežné transfery	3 589 258 € 	

3.	Podrobný rozpis úloh je stanovený plánom hlavných úloh na rok 2010 riešiteľa, špecifikovaný  v  plánoch za jednotlivé oblasti. 

V.
Spôsob a termín vyhodnotenia kontraktu
1.	Priebežné hodnotenie plnenia úloh kontraktu sa uskutoční formou pravidelných štvrťročných stretnutí zástupcov zadávateľa a riešiteľa, každý štvrťrok do 25. dňa nasledujúceho mesiaca.
2.	Dokumentáciu zo stretnutí tvoria zápisy k plneniu jednotlivých úloh.
3.	Na stretnutiach sa prerokuje priebeh plnenia jednotlivých úloh a problémy spojené s ich plnením.
4.	Plnenie úloh vyplývajúcich z kontraktu sa vyhodnotí po uplynutí doby trvania kontraktu  na stretnutí zástupcov zadávateľa a riešiteľa najneskôr do 31. januára 2011 a písomnou formou do 28. februára 2011.

VI.
Platobné podmienky
1.	Objem prostriedkov určených na zabezpečenie činnosti riešiteľa a s  tým spojenými úlohami sa stanovuje na základe rozpočtu zadávateľa, schváleného vládou SR a Národnou radou SR.
2.	Celkový rozpočet je stanovený vo výške 10 291 468 €.
3.	Zadávateľ si vyhradzuje právo znížiť sumu uvedenú v čl. VI. v bode 2 tohto článku až o 10 %, ktorá predstavuje suma  rezervu zadávateľa, ktorú môže použiť na pokrytie zníženia sumy rozpočtovanej vládou pre riešiteľa v dôsledku regulačných opatrení.
4.	V prípade, ak zníženie sumy uvedenej v čl. VI. v bode 2 bude predstavovať menej ako 5 % dohodnutej ceny prác na dobu trvania tohto kontraktu, riešiteľ bude riešiť úlohy bez zmeny plánu. Ak bude zníženie uvedenej sumy vyššie ako 5 %, účastnícke strany vypracujú dodatok ku kontraktu pozmeňujúci rozsah predmetu činnosti stanovený v čl. IV. kontraktu.
5.	Zadávateľ sa zaväzuje umožniť riešiteľovi čerpanie finančných prostriedkov zo štátneho rozpočtu pravidelne v priebehu r. 2010, a to v súlade so zákonom  č. 497/2009 Z. z. o štátnom rozpočte na r. 2010 a so zákonom č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov do výšky uvedenej v bode 2 tohto článku.

VII.
Zverejnenie kontraktu a verejný odpočet
1.	Tento kontrakt bude zverejnený na internetovej stránke zadávateľa do 7 dní od jeho podpisu a záverečná správa o plnení kontraktu do 15. mája 2011.
2.	Verejný odpočet plnenia úloh kontraktu a zverejnenie finančnej správy sa uskutočnia po spracovaní a predložení zákonom stanovenej záverečnej správy o hospodárení.
Bratislava dňa

za Ministerstvo školstva SR	za Ústav informácií a prognóz školstva	

		
		
Prof. Ing. Ján Mikolaj, CSc. 
 podpredseda vlády a minister školstva	Ing. Miroslav Korman
generálny riaditeľ ÚIPŠ